## Rješenje Agencije za zaštitu tržišnog natjecanja klasa: UP/I-430-01/11-57/01 od 2. lipnja 2011.

### NN 69/2011 (20.6.2011.), Rješenje Agencije za zaštitu tržišnog natjecanja klasa: UP/I-430-01/11-57/01 od 2. lipnja 2011.

69 20.06.2011 Rješenje Agencije za zaštitu tržišnog natjecanja klasa: UP/I-430-01/11-57/01 od 2. lipnja 2011.

AGENCIJA ZA ZAŠTITU TRŽIŠNOG NATJECANJA

1505

Agencija za zaštitu tržišnog natjecanja na temelju članka 13. stavka 1. i 2. Zakona o državnim potporama (»Narodne novine«, broj 140/05 i 49/11), u upravnom postupku odobrenja državne potpore sadržane u Prijedlogu Pravilnika o izdavanju jamstava Hrvatske agencije za malo gospodarstvo, pokrenutom na temelju zahtjeva Hrvatske agencije za malo gospodarstvo, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, te članovi vijeća Milivoj Maršić, dipl. oec., Vesna Patrlj, dipl.iur. i dr. sc. Mirna Pavletić Župić sa 75., sjednice održane 2. lipnja 2011. donosi

RJEŠENJE

I.1. Odobravaju se državne potpore u obliku jamstva sadržane u Prijedlogu Pravilnika o izdavanju jamstava Hrvatske agencije za malo gospodarstvo, jer su sukladne Zakonu o državnim potporama.

I.2. Državne potpore u obliku jamstva iz točke 1.1. izreke ovog rješenja odnose se na male i srednje poduzetnike za:

– ulaganje i zapošljavanje,

– savjetodavne usluge i sudjelovanje za sajmovima,

– projekte istraživanja i razvoja,

– troškove zaštite prava industrijskog vlasništva,

– studije o tehničkoj izvedivosti,

– novonastale male inovativne poduzetnike,

– usluge savjetovanja za inovacije i za usluge podrške inovacijama,

– unajmljivanje visokokvalificiranog osoblja,

– novo malo žensko poduzetništvo,

– regionalne potpore za zapošljavanje i ulaganje,

– ulaganje koje poduzetnicima omogućuje da premaše standarde Europske unije za zaštitu okoliša ili povećaju razinu zaštite okoliša u nedostatku standarda Europske unije,

– nabavu novih transportnih vozila koja nadilaze standarde Europske unije ili koja povećavaju razinu zaštite okoliša u nedostatku standarda,

– ranu prilagodbu budućim standardima Europske unije,

– mjere uštede energije,

– poticanje energije iz obnovljivih izvora energije,

– studije zaštite okoliša,

– ulaganja u zaštitu okoliša koje se odnose na visoko učinkovitu kogeneraciju, te

– usavršavanje.

II. Utvrđuje se da se državne potpore u obliku jamstva iz točke I.1. i I.2. izreke ovog rješenja ne mogu dodijeliti za:

a) djelatnosti vezane uz izvoz prema trećim državama ili državama članicama Europske unije, to jest kao potpore neposredno vezane uz izvezene količine, uspostavu i rad distribucijske mreže ili uz druge tekuće troškove povezane s izvoznom djelatnošću; kao potpore koje su uvjetovane time da se prednost daje uporabi domaće robe u odnosu na uvezenu robu;

b) sektor ugljena,

c) sektor čelika,

d) sektor sintetičkih vlakana,

e) sektor brodogradnje i pomorskog prometa,

f) jamstvo koje sadrži državnu potporu za male i srednje poduzetnike za ulaganje i zapošljavanje i za projekte zaštite okoliša nije moguće odobriti za prijevozna sredstva i opremu, za poduzetnike koji svoju glavnu gospodarsku djelatnost obavljaju u sektorima cestovnog, teretnog i zračnog prometa,

g) jamstvo koje sadrži regionalnu potporu za male i srednje poduzetnike za ulaganje i zapošljavanje nije moguće odobriti za kupovinu prijevozne opreme (pokretna imovina) u sektoru prometa.

III. Utvrđuje se da se državne potpore u obliku jamstva iz točke I.1. i I.2. izreke ovog rješenja ne mogu dodijeliti:

a) poduzetnicima u teškoćama, te

b) poduzetnicima kojima je naložen povrat nezakonite državne potpore,

IV. Prilikom dodjele državne potpore u obliku jamstva iz točke l. izreke ovog rješenja, Hrvatska agencija za malo gospodarstvo, radi sprečavanja dodjele državne potpore u iznosima višim od propisanih Zakonom o državnim potporama i odlukama Vlade Republike Hrvatske donesenim temeljem Uredbe o državnim potporama (»Narodne novine«, broj 50/06), u obvezi je uzeti u obzir sve državne potpore koje je pojedini poduzetnik po istom projektu za iste prihvatljive opravdane troškove dobio od ostalih davatelja državne potpore, neovisno o njihovoj razini, uključujući i potpore male vrijednosti.

V. Ovo rješenje bit će objavljeno u »Narodnim novinama«.

Obrazloženje

1. ZAPRIMANJE ZAHTJEVA

Agencija za zaštitu tržišnog natjecanja (dalje: Agencija) zaprimila je 11. svibnja 2011., od Hrvatske agencije za malo gospodarstvo (dalje: HAMAG), sa sjedištem u Zagrebu, Prilaz Gj. Deželića 7, zahtjev od 6. svibnja 2011, klasa: 400-01/11-01/03, urbroj: 567-10-2011-1, za davanje odobrenja na prijedlog Pravilnika o izdavanju jamstava Hrvatske agencije za malo gospodarstvo (dalje: Prijedlog Pravilnika). U prilogu zahtjeva dostavljen je Prijedlog Pravilnika i Obrazac prijave državne potpore.

HAMAG je zahtjev Agenciji podnio sukladno članku 12. stavku 1. Zakona o državnim potporama (»Narodne novine«, broj 140/05 i 49/11; dalje: ZDP) u kojem je propisano da su ministarstva i druga tijela državne uprave, tijela područne (regionalne) i lokalne samouprave te pravne osobe koje dodjeljuju ili upravljaju državnim potporama u smislu ZDP-a prije donošenja akata iz svoje nadležnosti kojima se dodjeljuju državne potpore, dužna dostaviti prijedlog državne potpore Agenciji na odobrenje. Prijedlog Pravilnika predstavlja program državne potpore iz članka 3. stavka 2. ZDP-a temeljem kojeg se bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

Obrazac prijave državne potpore dostavljen je Agenciji sukladno članku 2. stavku 2. Pravilnika o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 2/10).

Stupanjem na snagu predloženog Prijedloga Pravilnika prestaje važiti Pravilnik o dodjeli jamstava Hrvatske agencije za malo gospodarstvo koji je odobren rješenjem Agencije od 24. svibnja 2007.

2. PROPISI PRIMIJENJENI TIJEKOM POSTUPKA PRED AGENCIJOM

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba).

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno člancima 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju općih pravila o skupnim izuzećima u području državnih potpora (»Narodne novine«, broj 27/09) koja sadrži Uredbu Komisije Europskih zajednica br. 800/2008., od 6. kolovoza 2008. kojom se određene kategorije potpora proglašavaju usklađenima sa zajedničkim tržištem pri primjeni članaka 87. i 88. Ugovora (Opća uredba o skupnim izuzećima) (32008R0900, Službeni list Europske unije, L 214, od 9. kolovoza 2008.; dalje: Opća uredba o skupnim izuzećima), Odluku o objavljivanju pravila o državnim potporama u obliku jamstava (»Narodne novine«, broj 29/09) koja sadrži Obavijest Komisije o primjeni članaka 87. i 88. Ugovora u Europskoj zajednici u području državnih potpora u obliku jamstava (52008XC0620(02), Službeni list Europske unije, C 155, od 20. lipnja 2008; dalje; Obavijest Komisije) i Ispravku Obavijesti Komisije o primjeni članaka 87. i 88. Ugovora o Europskoj zajednici u području državnih potpora u obliku jamstava (52008XC0620(02)R(01), Službeni list Europske unije, C od 15. rujna 2008.), te Odluku o karti regionalni potpora (»Narodne novine«, broj 52/08).

Članak 4. Prijedloga Pravilnika predviđa dodjelu jamstava čiji iznos predstavlja potporu male vrijednosti čija dodjela je propisana Odlukom o objavljivanju pravila o potporama male vrijednosti (»Narodne novine«, broj 45/07) koja sadrži Uredbu komisije Europskih zajednice, broj 1998/2006, od 15. prosinca 2006., o primjeni članaka 87. i 88. Ugovora o Europskoj zajednici na potpore male vrijednosti (Službeni list Europske unije, L 379, od 28. prosinca 2006.). Prijedlog Pravilnika u dijelu koji sadrži potpore male vrijednosti nije razmatran jer potpore male vrijednosti nisu predmet ZDP-a.

3. OPIS PRIJEDLOGA PRAVILNIKA

3.1. Davatelj državne potpore: HAMAG

3.2. Naziv programa: Prijedlog Pravilnika o izdavanju jamstava Hrvatske agencije za malo gospodarstvo

3.3. Pravni temelj za donošenje Prijedloga Pravilnika: Zakon o poticanju razvoja malog gospodarstva (»Narodne novine«, broj 29/02 i 63/07).

3.4. Korisnici Prijedloga Pravilnika i isključenje od dodjele jamstva: subjekti malog gospodarstva tj. mali i srednji poduzetnici sukladno Zakonu o poticanju malog gospodarstva. Subjekti malog gospodarstva kako je to propisano člankom 2. stavkom 2. Prijedloga Pravilnika jesu trgovačka društva, zadruge, obrtnici, poljoprivrednici, fizičke osobe koje obavljaju samostalnu djelatnost – slobodna zanimanja i druge fizičke i pravne osobe koje su kao subjekti malog gospodarstva definirane Zakonom o poticanju razvoja malog gospodarstva.

Od dodjele jamstava, kako je to propisano člankom 2. stavkom 3. Prijedloga Programa isključeni su poduzetnici koji ne zadovoljavaju kriterije sukladno Zakonu o poticanju razvoja malog gospodarstva, nemaju sjedište i/ili prebivalište u Republici Hrvatskoj i nalaze se u financijskim teškoćama sukladno definiciji poduzetnika u teškoćama iz članka 1. stavka 1. Opće uredbe o skupnim izuzećima. Prema članku 1. stavku 1. Opće uredbe o skupnim izuzećima riječ je o poduzetnicima u teškoćama u sljedećim slučajevima:

– u slučaju društva s ograničenom odgovornošću, ako je nestalo više od polovine njegovog upisanog kapitala, a više od jedne četvrtine tog kapitala je izgubljeno u posljednjih 12 mjeseci; ili

– u slučaju društva u kojem barem neki članovi odgovaraju svom svojom imovinom za dugove društva, ako je nestalo više od polovine njegovog kapitala prikazanog u knjigama društva, a više od jedne četvrtine tog kapitala je izgubljeno u posljednjih 12 mjeseci; ili

– za svaku vrstu društva, ako ono ispunjava uvjete domaćeg prava za pokretanje stečajnog postupka.

Mali ili srednji poduzetnik koji je osnovan prije manje od tri godine ne smatra se, u smislu Uredbe o skupnim izuzećima, poduzetnikom u teškoćama za to razdoblje, osim ako zadovoljava uvjet koji se odnosi na pokretanje stečajnog postupka.

Jamstvo koje sadrži državnu potporu iz Poglavlja 11. 2.dijela Prijedloga Pravilnika (članci 6. do 23. Prijedloga Pravilnika) nije moguće odobriti za sljedeće:

– djelatnosti vezane uz izvoz prema trećim državama ili državama članicama EU, to jest kao potpore neposredno vezane uz izvezene količine, uspostavu i rad distribucijske mreže ili uz druge tekuće troškove povezane s izvoznom djelatnošću; kao potpore koje su uvjetovane time da se prednost daje uporabi domaće robe u odnosu na uvezenu robu;

– sektor ugljena,

– sektor čelika,

– sektor sintetičkih vlakana,

– sektor brodogradnje i pomorskog prometa

– osim prethodno navedenih isključenja, jamstvo koje sadrži državnu potporu za male

i srednje poduzetnike za ulaganje i zapošljavanje iz članka 6. Prijedloga Pravilnika i jamstvo koje sadrži državnu potporu za projekte zaštite okoliša iz članka 16. do 22. Prijedloga Pravilnika nije moguće odobriti niti za prijevozna sredstva i opremu u sektorima cestovnog teretnog prometa i zračnog prometa, za poduzetnike koji svoju glavnu gospodarsku djelatnost obavljaju u tim sektorima prometa; a jamstvo koje sadrži regionalnu potporu za male i srednje poduzetnike za ulaganje i zapošljavanje iz članka 15. Prijedloga Pravilnika nije moguće odobriti za kupovinu prijevozne opreme (pokretna imovina) u sektoru prometa.

Također, jamstvo koje sadrži državnu potporu iz Poglavlja 11, 2. dijela Prijedloga Pravilnika (članci 6. – 23.) nije moguće odobriti poduzetnicima kojima je naložen povrat nezakonite državne potpore.

Navedena isključenja od dodjele propisana su člankom 1. točkom 3. i 7. i člankom 2. točkom 10. Opće uredbe o skupnim izuzećima.

3.5. Instrument državne potpore: jamstvo

Člankom 2. stavkom 6. Prijedloga Pravilnika propisano je da se jamstva mogu odobriti za pokriće do najviše 80% iznosa glavnice kredita.

Osim jamstava koja sadrže potpore male vrijednosti, a koja nisu predmet ocjene, jer državne potpore male vrijednosti nisu predmet ZDP-a, HAMAG izdaje jamstva koja sadrže državne potpore a koja su opisana u članku 5. Prijedloga Pravilnika. U slučajevima u kojima jamstva predstavljaju državnu potporu, smatra se da je potpora sadržana u jamstvu dodijeljena u trenutku izdavanja jamstva, kako to propisuje članak 3. stavak 4. Prijedloga Pravilnika.

Državna potpora, kako je to propisno člankom 5. stavkom 1. i 6. Prijedloga Pravilnika odgovara razlici između minimalne razine premije za rizik i stvarno zaračunate godišnje premije koju određuje HAMAG posebnim aktom, koja će biti objavljene na službenoj Internet stranici HAMAG-a radi transparentnosti u njenom određivanju i primjeni.

Minimalne premije za rizik iznose 0,4% za poduzetnike ocijenjene ocjenom »vrlo visoka sposobnost plaćanja« ili višom ocjenom, 0,55% za poduzetnike ocijenjene ocjenom »visoka sposobnost plaćanja«, 0,8% za poduzetnike ocijenjene ocjenom »dovoljna sposobnost plaćanja«, 2% za poduzetnike ocijenjene ocjenom »sposobnost plaćanja osjetljiva na nepovoljne okolnosti« te 3,8% za poduzetnike ocijenjene ocjenom »sposobnost plaćanja vjerojatno ce biti umanjena u nepovoljnim okolnostima«.

Stvarno zaračunate premije za rizik ne mogu biti više od gore predviđenih postotaka, a odgovaraju minimalnoj godišnjoj premiji »tzv. premija sigurne luke« i tablici koja odgovara premiji u tablici iz točke 3.3. Obavijesti Komisije.

Poduzetnici koji imaju ocjene niže od ocjena iz tablice opisane u članku 5. stavku 1. Prijedloga Pravilnika isključeni su od mogućnosti dobivanja jamstava.

Za poduzetnike početnike koji nemaju kreditnu povijest godišnja naknada (premija) ne može biti viša od 3,8%.

Ocjenu poduzetnika određuje banka-kreditor sukladno svom sustavu rangiranja. Ako jamstvo traje dulje od jedne godine, godišnji manjkovi diskontiraju se koristeći važeću referentnu stopu u trenutku izdavanja jamstva.

Najviši iznos pojedinačnog jamstva koje sadrži državnu potporu ne smije prelaziti iznos od 2,5 milijuna eura po svakom pojedinom poduzetniku po projektu.

3.6. Kategorije i intenziteti državne potpore za koje se odobrava jamstvo:

Kategorije i intenziteti propisani Prijedlogom Pravilnika odnose se na sljedeće državne potpore i ne smiju prijeći intenzitet i opravdane troškove propisane za pojedinu kategoriju državne potpore:

a) za ulaganje i zapošljavanje za male i srednje poduzetnike koji su propisani u članku 6. Prijedloga Pravilnika

Jamstvo za kredit odobren za ulaganja i zapošljavanje, izdaje se pod uvjetom da iznos potpore u izdanom jamstvu za pojedini kredit (intenzitet potpore), ne prelazi:

– 20% opravdanih troškova malim poduzetnicima,

– 10% opravdanih troškova srednjim poduzetnicima.

Opravdani troškovi za male i srednje poduzetnike su troškovi početnih ulaganja: ulaganja u materijalnu imovinu (imovina vezana uz zemljište, građevine i postrojenja, strojeve i opremu) i ulaganja u nematerijalnu imovinu (imovina koja nastaje prijenosom tehnologije stjecanjem patentnih prava, licenci, znanja i iskustva ili nepatentiranog tehničkog znanja).

aa) ulaganja u materijalnu imovinu odnosi se na sljedeće:

– u sektoru prijevoza, izdaci za kupovinu prijevozne opreme smatraju se opravdanim prihvatljivim troškom. Međutim, kad se jamstvo izdaje malim i srednjim poduzetnicima koji svoju glavnu gospodarsku djelatnost obavljaju u sektorima cestovnog teretnog prometa i zračnog prometa, kao i kad se jamstvo izdaje u režimu regionalne potpore, prijevozna sredstva i oprema ne smatra se opravdanim troškovima ulaganja,

– troškovi bruto plaća za novootvorena radna mjesta povezana s ulaganjem za dvogodišnje razdoblje, pod sljedećim uvjetima:

– otvaranje radnih mjesta treba biti vezano uz izvršenje projekta ulaganja u materijalnu nematerijalnu imovinu, pri čemu radna mjesta trebaju biti otvorena u roku od 3 godine nakon dovršetka ulaganja,

– investicijski projekt treba dovesti do neto porasta broja zaposlenih kod poduzetnika, u usporedbi s prosjekom tijekom prethodnih 12 mjeseci; i

– otvorena radna mjesta trebaju se zadržati tijekom razdoblja od najmanje 3 godine.

ab) Kako bi se smatrala opravdanim troškom, nematerijalna imovina mora ispunjavati kumulativno sljedeće uvjete:

– mora se koristiti isključivo u poduzetniku koji prima potporu;

– mora se voditi kao imovina koja se amortizira;

– mora biti kupljena od treće strane po tržišnim uvjetima,

– mora biti uključena u imovinu poduzetnika barem tri godine.

Samo stjecanje udjela u malom poduzetniku ne predstavlja ulaganje.

Navedeni intenziteti i opravdani troškovi sukladni su intenzitetima i opravdanim troškovima propisanim za male i srednje poduzetnike i zapošljavanje iz članka 15. Opće uredbe o skupnim izuzećima.

b) za savjetodavne usluge i za sudjelovanje na sajmovima za male i srednje poduzetnike koji su propisani u članku 7. Prijedloga Pravilnika

Jamstvo za kredit odobren za financiranje savjetodavnih usluga ili sudjelovanja na sajmovima, ne smije prijeći:

– 50% troškova za savjetodavne usluge vanjskih savjetnika, a koje nemaju stalni ili periodični karakter i nisu povezane s poduzetnikovim redovnim tekućim troškovima (kao što su uobičajene usluge poreznog savjetovanja, redovne pravne usluge ili oglašavanje),

– 50% troškova za prvo sudjelovanje na određenom sajmu ili izložbi za pokriće troškova najma, postavljanja i djelovanja izložbenog prostora.

Navedeni intenziteti i opravdani troškovi sukladni su intenzitetima i opravdanim troškovima potpora za savjetodavne usluge i sudjelovanje na sajmovima iz članka 26. i 27. Opće uredbe o skupnim izuzećima.

c) za male i srednje poduzetnike za projekte istraživanja i razvoja koji su propisani u članku 8. Prijedloga Pravilnika

Jamstvo za kredit odobren za financiranje projekata istraživanja i razvoja, može se odobriti za sljedeće vrste istraživanja opisana u Prilogu l. Prijedloga Pravilnika:

– temeljna istraživanja,

– primijenjena istraživanja,

– razvojna istraživanja,

Mogućnost izdavanja jamstava ograničena je tako da iznos potpore u odobrenom jamstvu ne smije prijeći:

– 100% opravdanih troškova za temeljno istraživanje,

– 60% opravdanih troškova (za srednje poduzetnike) ili 70% opravdanih troškova (za male poduzetnike) – za primijenjeno istraživanje,

– 35% opravdanih troškova (za srednje poduzetnike) ili 45% opravdanih troškova (za male poduzetnike) – za razvojno istraživanje.

Opravdani troškovi jesu:

– troškovi rada zaposlenika (istraživača, tehničara i drugog pomoćnog osoblja u opsegu u kojem je ono zaposleno na istraživačkom projektu);

– troškovi za uređaje i opremu u opsegu i za razdoblje u kojem se koriste za istraživački projekt; ako se takvi uređaji i oprema ne koriste tijekom njihovog cijelog životnog vijeka za istraživački projekt, opravdanim troškovima smatrat ce se samo troškovi amortizacije nastali u razdoblju trajanja istraživačkog projekta, izračunati na temelju dobre knjigovodstvene prakse;

– troškovi za zgrade i zemljište, u opsegu i za razdoblje u kojem se koriste za istraživački projekt. Za zgrade, opravdanim troškovima smatrat će se samo troškovi amortizacije nastali u razdoblju trajanja istraživačkog projekta, izračunati na temelju dobre računovodstvene prakse. Za zemljište, opravdanim troškovima smatrat će se troškovi ustupanja na komercijalnoj osnovi ili stvarno nastali kapitalni troškovi;

– troškovi istraživanja koje se provodi temeljem ugovora, tehničkog znanja i patenata koji se pribavljaju ustupaju licencom od drugih strana po tržišnim cijenama, ako je transakcija izvršena sukladno uobičajenoj poslovnoj praksi i bez naznake tajnih dogovora, kao i savjetodavni troškovi i troškovi sličnih usluga ako se koriste isključivo za aktivnost istraživanja;

– dodatni režijski troškovi nastali kao neposredna posljedica projekta istraživanja;

– drugi operativni troškovi poslovanja, uključujući troškove za materijal, potrošnu robu i slično, nastali kao neposredna posljedica projekta istraživanja.

Navedeni intenziteti i opravdani troškovi sukladni su intenzitetima i opravdanim troškovima za potpore za projekte istraživanja i razvoja propisane člankom 31. Opće uredbe o skupnim izuzećima.

d) za financiranje troškova povezanih uz prijavu i priznanje patenata i ostalih prava industrijskog vlasništva za male i srednje poduzetnike koji su propisani u članku 9. Prijedloga Pravilnika

Iznos državne potpore u jamstvu koji pokriva kredit za financiranje troškova povezanih uz prijavu i priznanje patenata i ostalih prava industrijskog vlasništva ne smije prijeći:

– 100% opravdanih troškova za temeljno istraživanje,

– 50% opravdanih troškova (za srednje poduzetnike) ili 70% opravdanih troškova (za male poduzetnike) – za primijenjeno istraživanje,

– 35% opravdanih troškova (za srednje poduzetnike) ili 45% opravdanih troškova (za male poduzetnike) – za razvojno istraživanje.

Opravdani troškovi jesu:

– svi troškovi koji su prethodili ostvarivanju i dodjeli prava industrijskog vlasništva u domaćem pravnom sustavu, uključujući troškove vezane uz pripremu, registraciju i ispitivanje prijave, kao i troškovi nastali prilikom obnove prijave prije nego što je pravo dodijeljeno; – troškovi prijevoda i drugi troškovi nastali u cilju dodjele ili potvrde prava u drugim pravnim sustavima;

– troškovi nastali prilikom obrane valjanosti prava tijekom službenog ispitivanja prijave i mogućeg postupka opovrgavanja, cak i ako su ti troškovi nastali nakon dodjele/priznanja prava.

Navedeni intenziteti i opravdani troškovi sukladni su s intenzitetima i opravdanim troškovima za potpore za prijavu i priznanje patenata i ostalih prava industrijskog vlasništva propisanih člankom 31. stavkom 3. i 4. i člankom 33. Opće uredbe o skupnim izuzećima.

e) za studije o tehničkoj izvedivosti za male i srednje poduzetnike koji su propisani u članku 10. Prijedloga Pravilnika

Iznos jamstva za kredit odobren za financiranje studije o tehničkoj izvedivosti koje prethode primijenjenom ili razvojnom istraživanju ne smije prijeći:

– 75% opravdanih troškova za studije koje prethode aktivnostima primijenjenih istraživanja, – 50% opravdanih troškova za studije koje prethode aktivnostima razvojnog istraživanja.

Intenziteti potpora za studije o tehničkoj izvedivosti sukladni su intenzitetima propisanim u članku 32. Opće uredbe o skupnim izuzećima.

f) za novonastale inovativne male poduzetnike koji su propisani u članku 11. Prijedloga Pravilnika

Jamstvo se može izdati malom poduzetniku koji ispunjava sljedeće uvjete:

– bavi se inovacijama u vrijeme odobrenja jamstva,

– ne posluje dulje od 6 godina,

– kojem izdaci za istraživanje i razvoj predstavljaju najmanje 15% svih poslovnih izdataka u najmanje jednoj od 3 godine koje su prethodile odobrenju jamstva, ili

– u slučaju poduzetnika početnika bez povijesnih financijskih pokazatelja, ako mu izdaci za istraživanje i razvoj u tekućoj godini predstavljaju najmanje 15% svih poslovnih izdataka, za što se prilaže potvrda ovlaštenog revizorskog društva ili samostalnog revizora.

Iznos potpore u odobrenom jamstvu za pojedini kredit (intenzitet potpore), ne smije prijeći kunsku protuvrijednost od 1,5 milijuna eura po srednjem tečaju Hrvatske narodne banke na dan donošenja akta kojim se odobrava državna potpora sadržana u jamstvu.

Jamstvo se može odobriti malom poduzetniku samo jednom tijekom razdoblja u kojem se isti može svrstati u male inovativne poduzetnike.

Uvjeti za dodjelu potpore za inovativne poduzetnike sukladni su uvjetima propisanim u članku 35. Opće uredbe o skupnim izuzećima.

g) za usluge savjetovanja za inovacije i za usluge podrške inovacijama za male i srednje poduzetnike koji su propisani u članku 12. Prijedloga Pravilnika

Jamstvo se može izdati za kredit odobren za usluge savjetovanja za inovacije i za usluge podrške inovacijama, pod sljedećim uvjetima:

– pružatelj usluge treba raspolagati nacionalnom ili europskom certifikacijom,

– mali poduzetnik mora koristiti potporu za kupnju usluga po tržišnim cijenama, odnosno ako je pružatelj usluga neprofitno društvo, po cijeni koja predstavlja pune troškove usluge uz razumnu maržu.

Iznos potpore u odobrenom jamstvu za pojedini kredit (intenzitet potpore), ne smije po poduzetniku unutar trogodišnjeg razdoblja prijeći kunsku protuvrijednost od 200.000,00 eura po srednjem tečaju Hrvatske narodne banke na dan donošenja akta kojem se odobrava državna potpora sadržana u jamstvu.

Opravdani troškovi prihvatljivi za davanje jamstava u smislu ovog članka su sljedeći:

– u vezi usluga savjetovanja za inovacije, troškovi vezani uz: savjetovanje uprave (menadžmenta), tehnološke pomoći, usluge prijenosa tehnologije, obuke i usavršavanja, savjetovanje prilikom preuzimanja, zaštite i trgovanja pravima intelektualnog vlasništva i sklapanja ugovora o licenci, te savjetovanje o uporabi standarda;

– u vezi usluga podrške inovacijama, troškovi vezani uz: poslovne prostore, baze podataka, knjižnice stručne literature, istraživanje tržišta, korištenje laboratorija, označavanje kvalitete, testiranje i certificiranje.

Ako pružatelj usluge ne raspolaže nacionalnom ili europskom certifikacijom, intenzitet potpore ne smije prijeći 75% opravdanih troškova.

Uvjeti za potpore za usluge savjetovanja za inovacije i za usluge podrške inovacijama sukladni su uvjetima propisanim člankom 36. Opće uredbe o skupnim izuzećima

h) za unajmljivanje visokokvalificiranog osoblja za male i srednje poduzetnike koji su propisani člankom 13. Prijedloga Pravilnika

Jamstvo za kredit za unajmljivanje visokokvalificiranog osoblja iz istraživačkih organizacija ili velikih poduzetnika, a koje se privremeno zapošljava u subjektu malog gospodarstva, može se odobriti pod sljedećim uvjetima:

– privremeno premješteno osoblje ne smije imati ulogu zamjene drugim zaposlenicima, nego mora biti zaposleno na novootvorenim radnim mjestima kod subjekta malog gospodarstva;

– privremeno premješteno osoblje mora prethodno biti zaposleno barem dvije godine u istraživačkoj organizaciji ili velikom poduzetniku koji ga šalje na privremeni premještaj;

– privremeno premješteno osoblje mora raditi na poslovima koji obuhvaćaju aktivnosti istraživanja, razvoja i inovacija

Iznos potpore u odobrenom jamstvu za pojedini kredit (intenzitet potpore), ne smije prijeći 50% opravdanih troškova u trajanju od 3 godine po poduzetniku i po osobi koja se privremeno zapošljava.

Opravdani troškovi su svi troškovi rada i zapošljavanja visokokvalificiranog osoblja, uključujući troškove korištenja agencije za zapošljavanje (posrednika za zapošljavanje) i dodaci za zapošljavanje osoba s invaliditetom koje se upućuju na privremeni premještaj.

Intenziteti i opravdani troškovi za potpore za unajmljivanje visokokvalificiranog osoblja sukladni su intenzitetima i opravdanim troškovima propisanim člankom 37. Opće uredbe o skupnim izuzećima

i) za novo žensko malo poduzetništvo koji su propisani člankom 14. Prijedloga Pravilnika

Novo žensko poduzetništvo, odnosi se na malog poduzetnika, u kojem su jedna ili više žena vlasnice barem 51% temeljnog kapitala, i u kojem se žena vodi upravu malog poduzetnika.

Jamstvo za kredit odobren za novo žensko poduzetništvo, dodjeljuje se uz uvjet da iznos potpore u odobrenom jamstvu za pojedini kredit (intenzitet potpore), ne prelazi:

– 1 milijun eura, s tim da godišnji iznos ne smije prijeći 33% tog iznosa, te da

– ne prelazi 15% opravdanih troškova nastalih u prvih pet godina od osnivanja poduzetnika.

Opravdani troškovi na koje se primjenjuju navedeni intenziteti su: pravni, savjetodavni, konzultantski i administrativni troškovi izravno vezani uz osnivanje malog poduzetnika, kao i troškovi koji su stvarno nastali unutar prvih pet godina od osnivanja poduzetnika:

– kamate na vanjsko financiranje i dividenda na vlastiti angažirani kapital koja ne prelazi referentnu stopu;

– naknade za iznajmljivanje proizvodnih postrojenja/opreme;

– troškovi energije, vode, grijanja, porezi (osim poreza na dodanu vrijednost i poreza na poslovni prihod) i administrativne naknade;

– amortizacija, naknade za zakup proizvodnih postrojenja/opreme, uz uvjet da temeljna ulaganja ili mjere otvaranja radnih mjesta i zapošljavanja nisu ostvarivale korist od drugih potpora;

– troškovi dječje skrbi i roditeljske skrbi uključujući, gdje je to primjenjivo, troškove koji se odnose na roditeljski dopust.

Intenziteti i opravdani troškovi potpora za novo žensko poduzetništvo sukladni su intenzitetima i opravdanim troškovima propisanim člankom 16. Opće uredbe o skupnim izuzećima.

j) za regionalne potpore za male i srednje poduzetnike koji su propisani u članku 15. Prijedloga Pravilnika

Jamstvo za projekte ulaganja (u materijalnu i nematerijalnu imovinu i za zapošljavanje) u područjima koja imaju pravo na regionalnu državnu potporu, do gornje granice odredene sukladno karti regionalnih državnih potpora, može se odobriti pod sljedećim uvjetima:

– da se ulaganje očuva u regiji primatelja potpore najmanje tri godine nakon završetka ulaganja (navedeno ne sprječava zamjenu postrojenja ili opreme koji su zastarjeli zbog brzih tehnoloških promjena, uz uvjet da je gospodarska djelatnost zadržana u predmetnoj regiji tijekom minimalnog razdoblja),

– da poduzetnik financijski doprinese najmanje 25% opravdanih troškova (kroz vlastite resurse vanjsko financiranje), a taj doprinos ne sadrži državnu potporu.

Iznos potpore u odobrenom jamstvu za pojedini kredit (intenzitet potpore) ne smije prijeći sljedeće intenzitete:

– 60% (za male poduzetnike) ili 50% (za srednje poduzetnike) opravdanih troškova u prostornoj jedinici Sjeverozapadna Hrvatska, sukladno važećoj karti regionalnih potpora,

– 70% (za male poduzetnike) ili 60% (za srednje poduzetnike) opravdanih troškova u području Središnje i Istočne Hrvatske (Panonska Hrvatska) i području Jadranske Hrvatske, sukladno važećoj karti regionalnih potpora.

U sektoru transporta, dopušteni intenziteti potpore umanjuju se za 20% za male poduzetnike i za 10% za srednje poduzetnike, s tim da se jamstvo iz ovog članka u sektoru prijevoza ne izdaje za troškove kupovine prijevozne opreme (pokretna imovina).

Opravdani troškovi su:

– troškovi početnih ulaganja: ulaganja u materijalnu imovinu (imovina vezana uz zemljište, građevine i postrojenja, strojeve i opremu) i ulaganja u nematerijalnu imovinu (imovina koja nastaje prijenosom tehnologije stjecanjem patentnih prava, licenci, znanja i iskustva ili nepatentiranog tehničkog znanja);

– troškovi za zapošljavanje.

Intenziteti potpore iz ovog članka mogu se izračunati ili kao postoci opravdanih materijalnih i nematerijalnih troškova ulaganja, ili kao postoci procijenjenih troškova plaća zaposlenih osoba, za razdoblje od dvije godine i samo za nova radna mjesta izravno stvorena projektom ulaganja, ovisno o tome koji su troškovi viši.

Jamstvo za nematerijalna ulaganja odobrava se pod uvjetom da se nematerijalna imovina:

– koristi isključivo u poslovnoj jedinici koja prima regionalnu državnu potporu;

– smatra imovinom s mogućnošću otpisa (amortizirajuća imovina);

– kupi od trećih strana po tržišnim uvjetima;

– je uključena u imovinu poduzetnika odnosno da je iskazana u bilanci stanja najmanje tri godine.

U slučaju stjecanja poslovne jedinice, kao opravdani troškovi u obzir se uzimaju samo troškovi kupovine imovine od trećih strana, pod uvjetom da je imovina nabavljena po tržišnim uvjetima. Ako stjecanje uključuje drugo početno ulaganje, troškovi u vezi s tim drugim ulaganjem dodaju se troškovima kupovine. Za male poduzetnike, stečena imovina ne treba biti nova.

Troškovi u vezi sa stjecanjem imovine koja je u leasingu, s izuzetkom zemljišta i zgrada, uzimaju se u obzir samo ako je leasing poprimio oblik financijskog leasinga i uključuje obvezu kupovine imovine po isteku trajanja leasinga. Ako je riječ o zakupu zemljišta ili zgrada, zakup se mora nastaviti još najmanje tri godine nakon predviđenoga datuma završetka projekta ulaganja.

Intenziteti i opravdani troškovi sukladni su intenzitetima i opravdanim troškovima za regionalne potpore za ulaganje i zapošljavanje propisanim člankom 13. Opće uredbe o skupnim izuzećima i Odlukom o karti regionalnih potpora.

k) za ulaganja koja malim i srednjim poduzetnicima omogućuju da premaše standarde Europske unije za zaštitu okoliša ili povećaju razinu zaštite okoliša u nedostatku standarda Europske unije koji su propisani u članku 16. Prijedloga Pravilnika

Jamstvo za kredite za ulaganja koja poduzetnicima omogućavaju nadilaženje standarda Europske unije (dalje u tekstu: EU) za zaštitu okoliša ili povećanje razine zaštite okoliša u nedostatku standarda EU, mora ispunjavati jedan od sljedećih uvjeta:

– omogućiti korisniku da poveća razinu zaštite okoliša koja proizlazi iz njegovih aktivnosti premašivanjem primjenjivih standarda EU, bez obzira na postojanje obveznih nacionalnih standarda koji mogu biti stroži od standarda EU;

– omogućiti korisniku da poveća razinu zaštite okoliša koja proizlazi iz njegovih aktivnosti u nedostatku standarda EU.

Jamstvo se ne može izdati ako se radi o standardima koje je donijela EU, a koji još uvijek nisu stupili na snagu u Republici Hrvatskoj.

Iznos potpore u odobrenom jamstvu za pojedini kredit (intenzitet potpore), ne smije prijeći:

– 55% opravdanih troškova za male poduzetnike i,

– 45 % opravdanih troškova za srednje poduzetnike.

Opravdani troškovi u smislu ovog članka sastoje se od troškova ulaganja koji su potrebni da bi se postigla viša razina zaštite okoliša od razine koja se traži odgovarajućim standardima EU, ne uzimajući u obzir koristi za poslovanje i troškova poslovanja.

Troškovi ulaganja izravno povezani sa zaštitom okoliša utvrđuju se usporedbom sa situacijom kakva bi bila bez ulaganja koja su izravno povezana sa zaštitom okoliša:

– ako se trošak ulaganja u zaštitu okoliša može jednostavno utvrditi u ukupnom trošku ulaganja, tako precizno utvrđeni trošak vezan uz zaštitu okoliša predstavlja opravdane troškove;

– u svim drugim slučajevima, dodatni troškovi ulaganja utvrđuju se usporedbom ulaganja sa stanjem bez državne potpore; ispravna usporedba je s troškovima tehnički usporedivog ulaganja kojim se ostvaruje niža razina zaštite okoliša (koja odgovara obveznim standardima EU, ako postoje) i koja bi se vjerojatno ostvarila bez potpore (»referentno ulaganje«); tehnički usporedivo ulaganje znači ulaganje uz jednake proizvodne kapacitete i sve ostale tehničke značajke (osim onih izravno vezanih uz dodatna ulaganja za zaštitu okoliša); nadalje, takvo referentno ulaganje mora, s poslovnog stajališta, predstavljati vjerodostojnu alternativu ulaganju koje se procjenjuje.

Opravdani troškovi odnose se na ulaganja u materijalnu imovinu i/ili nematerijalnu imovinu. Pod materijalnom imovinom podrazumijevaju se ulaganja u zemljište koja su potrebna isključivo radi ostvarenja ekoloških ciljeva, zatim ulaganja u zgrade, postrojenja i opremu s ciljem smanjenja ili uklanjanja onečišćenja i problema, kao i ulaganja u prilagodbu proizvodnih metoda s ciljem zaštite okoliša.

U slučaju ulaganja koja su namijenjena postizanju više razine zaštite okoliša od standarda EU, potrebna je usporedba sa situacijom kakva bi bila bez ulaganja koja su izravno povezana sa zaštitom okoliša uz ispunjenje jednog od niže navedenih slučajeva:

– ako se poduzetnik usklađuje s nacionalnim standardima koji su usvojeni u nedostatku standarda EU, opravdani troškovi sastoje se od dodatnih troškova ulaganja nužnih za postizanje razine zaštite okoliša koju zahtijevaju nacionalni standardi;

– ako se poduzetnik usklađuje s nacionalnim standardima koji su stroži od mjerodavnih standarda EU ili ih nadmašuje, opravdani se troškovi sastoje od dodatnih troškova ulaganja nužnih za postizanje razine zaštite okoliša više od razine koju nalažu standardi EU. Troškovi ulaganja koji su potrebni za postizanje razine zaštite koju nalažu standardi EU nisu opravdani/prihvatljivi;

– ako standardi ne postoje, opravdani troškovi se sastoje od troškova ulaganja nužnih za postizanje više razine zaštite od one koju bi predmetni poduzetnik postigao bez ikakvih potpora za ulaganja.

Financiranje za ulaganja vezana uz zbrinjavanje otpada trećih poduzetnika ne predstavljaju opravdan trošak.

Intenziteti i opravdani troškovi za ulaganja koje poduzetnicima omogućuje da premaše standarde Europske unije za zaštitu okoliša ili povećaju razinu zaštite okoliša u nedostatku standarda Europske unije sukladni su intenzitetima i opravdanim troškovima za tu kategoriju državne potpore propisanu člankom 18. Opće uredbe o skupnim izuzećima.

l) za ulaganje vezano uz nabavu novih transportnih vozila koja nadilaze standarde EU ili koja povećavaju razinu zaštite okoliša u nedostatku standarda EU za male i srednje poduzetnike koji su propisani u članku 17. Prijedloga Pravilnika

Jamstvo se izdaje za kredit odobren za ulaganje u nabavu novih transportnih vozila koja poduzetnicima koji posluju u sektoru prometa omogućavaju nadilaženje standarda EU za zaštitu okoliša ili povećaju razinu zaštite okoliša u nedostatku standarda EU.

Ulaganje za koje se može izdati jamstvo mora ispunjavati uvjet i točke 3.6. k) obrazloženja ovog rješenja odnosno članka 16. stavka 2. Prijedloga Pravilnika.

Jamstva se izdaju za nabavu novih transportnih vozila za cestovni promet, željeznički promet, promet unutarnjim plovnim (riječnim) putovima i pomorski promet u skladu s prihvaćenim standardima EU ukoliko takva nabava nastupi prije stupanja na snagu standarda EU i ako se, kad budu obvezni, ne primjenjuju retroaktivno na već kupljena vozila.

Jamstva se odobravaju za aktivnosti modernizacije postojećih transportnih vozila s ciljem zaštite okoliša ukoliko se postojeća prijevozna sredstva unaprjeđuju na standarde zaštite okoliša koji još nisu bili na snazi u trenutku početka korištenja tih prijevoznih sredstava ili ako prijevozna sredstva ne podliježu nikakvim standardima zaštite okoliša.

Iznos potpore u odobrenom jamstvu za pojedini kredit (intenzitet potpore), ne smije prelaziti:

– 55% opravdanih troškova za male poduzetnike, i

– 45% opravdanih troškova za srednje poduzetnike.

Opravdani troškovi su dodatni troškovi ulaganja nužni za postizanje više razine zaštite okoliša od razine koju nalažu standardi EU, izračunavaju se na način naveden u točki 3.6. k) obrazloženja ovog rješenja, odnosno u članku 16. stavcima 6. i 7. Prijedloga Pravilnika bez uzimanja u obzir koristi za poslovanje i troškova poslovanja.

Intenziteti i opravdani troškovi za nabavu novih transportnih vozila koja nadilaze standarde EU ili koja povećavaju razinu zaštite okoliša u nedostatku standarda EU sukladni su intenzitetima i opravdanim troškovima za tu vrstu potpore propisanu člankom 19. Opće uredbe o skupnim izuzećima.

m) za ranu prilagodbu budućim standardima EU za male i srednje poduzetnike koji su propisani člankom 18. Prijedloga Pravilnika

Jamstvo se izdaje za kredit odobren za ulaganja vezana uz usklađivanje s novim donesenim standardima EU koji povećavaju razinu zaštite okoliša, a koji još nisu stupili na snagu.

Jamstvo se može izdati pod uvjetom da se ulaganje provede i dovrši barem jednu godinu prije nego što se predmetni standard EU prenese u nacionalni propis i kao takav stupi na snagu.

Iznos potpore u odobrenom jamstvu za pojedini kredit (intenzitet potpore) ne smije prijeći 15% opravdanih troškova za male poduzetnike i 10% opravdanih troškova za srednje poduzetnike ako su se provedba i dovršavanje odvijali prije više od tri godine u odnosu na datum stupanja standarda na snagu i 10% za male poduzetnike ako su se provedba i dovršavanje odvijali između jedne i tri godine prije stupanja na snagu toga standarda.

Opravdani troškovi su dodatni troškovi ulaganja nužni za postizanje razine zaštite okoliša koju nalažu standardi EU u usporedbi s postojećom razinom zaštite okoliša koja se zahtijevala prije stupanja na snagu ovog standarda.

Opravdani troškovi izračunavaju se na način opisan u točki 3.6. k) obrazloženja ovog rješenja, odnosno u članku 16. stavcima 6. i 7. Prijedloga Pravilnika, bez uzimanja u obzir koristi za poslovanje i troškova poslovanja.

Intenziteti i opravdani troškovi za male i srednje poduzetnike za ranu prilagodbu budućim standardima EU odgovaraju intenzitetima i opravdanim troškovima za tu kategoriju državnih potpora propisanu člankom 20. Opće uredbe o skupnim izuzećima.

n) za mjere uštede energije za male i srednje poduzetnike koje su propisane člankom 19. Prijedloga Pravilnika

Jamstvo se izdaje poduzetnicima za kredit odobren za ulaganja u zaštitu okoliša koje omogućava postizanje uštede energije, ako ulaganja zadovoljavaju jedan od sljedeća dva uvjeta:

na) Iznos potpore u odobrenom jamstvu za pojedini kredit (intenzitet potpore), ne smije prijeći:

– 80% opravdanih troškova za male poduzetnike,

– 70% opravdanih troškova za srednje poduzetnike.

Opravdani troškovi su dodatni troškovi ulaganja nužni za postizanje uštede energije iznad razine koju nalažu standardi EU. Opravdani troškovi izračunavaju se na način opisan u točki 3.6. k) obrazloženja ovog rješenja, odnosno u članku 16. stavcima 6. i 7. Prijedloga Pravilnika kao neto od svih koristi iz poslovanja ili troškova poslovanja vezanih uz dodatna ulaganja za štednju energije, koji se javljaju tijekom prve tri godine trajanja ovog ulaganja u slucaju malih i srednjih poduzetnika.

Izračun opravdanih troškova ovjerava neovisni revizor.

nb) Iznos potpore u odobrenom jamstvu za pojedini kredit (intenzitet potpore), ne smije prijeći 40% opravdanih troškova za male poduzetnike i 30% opravdanih troškova za srednje poduzetnike.

Opravdani troškovi izračunavaju se na način opisan u točki 3.6. k) obrazloženja ovog rješenja i članku 16. stavcima 6. i 7. Prijedloga Pravilnika, bez uzimanja u obzir koristi za poslovanje i troškova poslovanja.

Intenziteti i opravdani troškovi za mjere uštede energije sukladni su s intenzitetima i opravdanim troškovima za tu kategoriju državne potpore propisanim člankom 21. Opće uredbe o skupnim izuzećima.

o) za poticanje energije iz obnovljivih izvora energije za male i srednje poduzetnike koji su propisani člankom 20. Prijedloga Pravilnika

Jamstvo se izdaje za kredit odobren za ulaganja vezana uz poticanje energije iz obnovljivih izvora energije.

Iznos potpore u odobrenom jamstvu za pojedini kredit (intenzitet potpore), ne smije prijeći:

– 65% opravdanih troškova za male poduzetnike, i

– 55% opravdanih troškova za srednje poduzetnike.

Opravdani troškovi u smislu ovog članka su dodatni troškovi ulaganja u usporedbi s konvencionalnom elektranom ili konvencionalnim sustavom grijanja s jednakim kapacitetom u smislu učinkovite proizvodnje energije.

Opravdani troškovi izračunavaju se na način opisan u točki 3.6. k) obrazloženja ovog rješenja, odnosno u članku 16. stavcima 6. i 7. Prijedloga Pravilnika, bez uzimanja u obzir koristi za poslovanje i troškova poslovanja.

Intenziteti i opravdani troškovi za poticanje energije iz obnovljivih izvora energije sukladni su s intenzitetima i opravdanim troškovima za tu kategoriju državne potpore propisanim u članku 23. Opće uredbe o skupnim izuzećima.

p) za studije zaštite okoliša za male i srednje poduzetnike koje su propisane u članku 21. Prijedloga Programa

Jamstvo se izdaje za kredit odobren za ekološke studije koje su direktno povezane s ulaganjima navedenim u člancima 16., 19., 20. Prijedloga Pravilnika, odnosno u točki 3.6. k), n) i o) obrazloženja ovog rješenja.

Iznos potpore u odobrenom jamstvu za pojedini kredit (intenzitet potpore), ne smije prijeći:

– 70% opravdanih troškova za male poduzetnike, i

– 60% opravdanih troškova za srednje poduzetnike.

Opravdani troškovi su troškovi studije.

Intenziteti i opravdani troškovi za studije za zaštitu okoliša sukladni su s intenzitetima i kategorijama državne potpore propisanim člankom 24. Opće uredbe o skupnim izuzećima.

r) za ulaganja u zaštitu okoliša koje se odnose na visoko učinkovitu kogeneraciju za male i srednje poduzetnike koji su propisani u članku 22. Prijedloga Pravilnika

Jamstvo se izdaje za kredit odobren za ulaganja u zaštitu okoliša koja se odnose na visoko učinkovitu kogeneraciju. Kogeneracija u smislu ovog članka je istovremena proizvodnja toplinske energije i električne i/ili mehaničke energije u jednom procesu.

Iznos potpore u odobrenom jamstvu za pojedini kredit (intenzitet potpore), ne smije prijeći:

– 65% opravdanih troškova za male poduzetnike, i

– 55% opravdanih troškova za srednje poduzetnike

Opravdani troškovi su dodatni troškovi ulaganja potrebni da se izgradi postrojenje visoko učinkovite kogeneracije u usporedbi s referentnim ulaganjem. Opravdani troškovi izračunavaju se na način opisan u točki 3.6. k) obrazloženja ovog rješenja, odnosno u članku 16. stavcima 6. i 7. Prijedloga Pravilnika bez uzimanja u obzir koristi za poslovanje i troškova poslovanja.

Nova jedinica za kogeneraciju treba u cjelini ostvariti uštedu primarne energije u usporedbi s odvojenom proizvodnjom. Ulaganje u unaprjeđenje postojećeg postrojenja za kogeneraciju ili pretvaranje postojećeg postrojenja za proizvodnju energije u postrojenje za kogeneraciju mora ostvariti uštedu primarne energije u usporedbi s početnom situacijom.

Intenziteti i opravdani troškovi za ulaganja u zaštitu okoliša koje se odnose na visoko učinkovitu kogeneraciju sukladni su s intenzitetima i opravdanim troškovima za tu kategoriju državne potpore propisanim člankom 22. Opće uredbe o skupnim izuzećima.

s) za usavršavanje za male i srednje poduzetnike koji su propisani u članku 23. Prijedloga Pravilnika

Jamstvo poduzetnicima za kredit za usavršavanje odobrava se ako iznos potpore u odobrenom jamstvu za pojedini kredit (intenzitet potpore), ne prelazi:

– 25% opravdanih troškova za posebno usavršavanje i

– 60% opravdanih troškova za opće usavršavanje.

Intenzitet potpore iz prethodnog stavka može se uvećati do maksimalnog intenziteta potpore od 80% opravdanih troškova, kako slijedi:

– za 10 postotnih bodova ako se usavršavanje provodi za radnike s invaliditetom ili radnike u nepovoljnom položaju;

– za 10 postotnih bodova ako se potpora dodjeljuje srednjem poduzetniku i za 20 postotnih bodova ako se potpora dodjeljuje malom poduzetniku.

Ako se potpora dodjeljuje u sektoru pomorskog prometa, intenzitet potpore može biti do 100% opravdanih troškova, neovisno o tome je li projekt usavršavanja vezan uz posebno ili opće usavršavanje, ako su zadovoljeni sljedeći uvjeti:

– osoba koja se usavršava nije aktivan član posade, nego je pomoćni član posade, i

– usavršavanje se provodi na brodovima koji se vode u registrima EU.

U slučajevima kada projekt uključuje posebno i opće usavršavanje koje za potrebe izračuna intenziteta potpore ne može biti razdvojeno, te u slučajevima gdje se ne može utvrditi je li usavršavanje u projektu potpore posebno ili opće, primjenjuju se intenziteti potpora za posebno usavršavanje.

Opravdani troškovi za usavršavanje su:

– troškovi predavača;

– putni troškovi predavača i polaznika, uključujući i smještaj;

– drugi tekući troškovi kao što su materijali i potrošna roba izravno vezani uz projekt; – amortizacija alata i opreme, u opsegu u kojem se isključivo koriste za projekt usavršavanja;

– troškovi usmjeravanja i savjetovanja u vezi s projektom usavršavanja;

– troškovi polaznika i opći indirektni troškovi (administrativni troškovi, najam, režijski troškovi) do ukupnog iznosa naprijed navedenih opravdanih troškova. Glede troškova polaznika, u obzir se uzimaju samo sati u kojima polaznici stvarno sudjeluju u usavršavanju.

»Posebno usavršavanje« je usavršavanje koje uključuje poduku izravno i prvenstveno primjenjivu na trenutni ili budući položaj zaposlenika kod poduzetnika, koja pruža kvalifikacije koje nisu prenosive su samo ograničeno prenosive na druge poduzetnike ili poslovna područja.

»Opće usavršavanje« je usavršavanje koje uključuje poduku koja nije samo ili prvenstveno primjenjiva na trenutni ili budući položaj zaposlenika kod poduzetnika, već koja pruža kvalifikacije koje su većinom prenosive na druge poduzetnike i poslovna područja.

Usavršavanje koje se smatra »općim” je primjerice:

– ako ga zajednički organiziraju različiti neovisni poduzetnici ili ako mu mogu pristupiti zaposlenici različitih poduzetnika;

– ako je priznato, ovjereno ili vrednovano od tijela javne vlasti i drugih tijela ili institucija na koje je država članica ili EU prenijela potrebne ovlasti.

Intenziteti i opravdani troškovi za usavršavanje sukladni su s intenzitetima i opravdanim troškovima za usavršavanjem propisanim člankom 39. Opće uredbe o skupnim izuzećima.

3.7. Klauzula o kumulaciji državne potpore

Klauzula o kumulaciji državne potpore predviđena je u članku 24. stavku 3. i 4. Prijedloga Pravilnika.

Prilikom dodjele državnog jamstva poduzetniku za pojedini projekt, a u cilju izbjegavanja prekoračenja iznosa dopuštenih državni potpora utvrđenih propisima o državnim potporama, po istom projektu, za iste prihvatljive opravdane troškove, uzimaju se u obzir sve već dodijeljene državne potpore uključujući i potpore male vrijednosti. Navedeno je propisano u članku 7. točki 1. i 3. Opće uredbe o skupnim izuzećima.

3.8. Trajanje i izvori sredstava

Budući da se državne potpore predviđene Prijedlogom Pravilnika temelje na Općoj uredbi o skupnim izuzećima koja vrijedi do 31. prosinca 2013., nakon usvajanja Pravilnik će važiti do 31. prosinca 2013.

Visina jamstvenog kapitala iznosi 1 milijardu kuna. Međutim, jamstveni kapital ne predstavlja stvarni novčani polog, već samo mogućnost izdavanja jamstava u ukupnoj vrijednosti do 1 milijarde kuna, kao gornju granicu svih potencijalnih obveza koje bi mogle nastati za HAMAG, dok se stvarna novčana sredstva za isplatu jamstava na godišnjoj razini osiguravaju u državnom proračunu.

4. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je Prijedlog Pravilnika na svojoj 75. sjednici, održanoj 2. lipnja 2011. Prilikom donošenja odluke Vijeće je uzelo u obzir sve činjenice iz Prijedloga Pravilnika.

Vijeće je utvrdilo da Prijedlog Pravilnika predstavlja program državne potpore iz članka 3. stavka 2. ZDP-a koji propisuje da se u smislu ZDP-a, programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

Također, Vijeće je utvrdilo da državna jamstva iz Prijedloga Pravilnika opisana u točki 3. obrazloženja ovog rješenja predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01,14/02, 1/05 i 7105; dalje: SSP).

Primjenom članka 3. stavka 1. ZDP-a, Vijeće je utvrdilo da je u konkretnom slučaju riječ o državnim potporama jer jamstvo predstavlja potencijalan rashod države, utvrđeno je da korisnici potpore, odnosno jamstva, ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se jamstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

S obzirom da se državne potpore u obliku jamstava za male i srednje poduzetnike predložene Prijedlogom Pravilnika odnose na ulaganje i zapošljavanje, savjetodavne usluge i sudjelovanje za sajmovima, projekte istraživanja i razvoja, troškove zaštite prava industrijskog vlasništva, studije o tehničkoj izvedivosti, novonastale male inovativne poduzetnike, usluge savjetovanja za inovacije i za usluge podrške inovacijama, unajmljivanje visokokvalificiranog osoblja, novo malo žensko poduzetništvo, regionalne potpore za zapošljavanje i ulaganje, ulaganje koje poduzetnicima omogućuje da premaše standarde Europske unije za zaštitu okoliša ili povećaju razinu zaštite okoliša u nedostatku standarda Europske unije, nabavu novih transportnih vozila koja nadilaze standarde Europske unije ili koja povećavaju razinu zaštite okoliša u nedostatku standarda, ranu prilagodbu budućim standardima Europske unije, mjere uštede energije, poticanje energije iz obnovljivih izvora energije, studije zaštite okoliša, ulaganja u zaštitu okoliša koje se odnose na visoko učinkovitu kogeneraciju, te na usavršavanje, a koje su opisane u točki 3.6. obrazloženja ovog rješenja, Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke d) ZDP-a, a koje se odnose na poticanje određenih gospodarskih djelatnosti ili određenih gospodarskih područja.

Da bi postojala mogućnost primjene izuzeća iz članka 4. stavka 3. točke d) ZDP-a, na prethodno navedene potpore iz Prijedloga Pravilnika opisane u točki 3.6. obrazloženja ovog rješenja takve državne potpore moraju biti sukladne s pravilima koja određuju navedene kategorije potpore, a koja su sadržana u Općoj uredbi o skupnim izuzećima.

Analizom navedenih kategorija potpora opisanih u točki 3.6. obrazloženja ovog rješenja, Vijeće je utvrdilo da su navedene potpore u obliku državnog jamstva sadržane u Prijedlogu Pravilnika sukladne s pravilima iz Opće uredbe o skupnim izuzećima koje se odnose na navedene potpore, stoga je odlučeno kao u točki 1. izreke ovog rješenja.

Vijeće je također utvrdilo da je HAMAG u članku 24. stavku 2. Prijedloga Pravilnika, koji je opisan u točki 3.4. obrazloženja ovog rješenja, naveo isključenja od odobrenja jamstava koje sadrži državnu potporu za određene sektore na način kako to propisuje članak 1. točka 3. i članak 2. točka 10. Opće uredba o skupnim izuzećima, stoga je odlučeno je kao u točki 11. izreke ovog rješenja.

Nadalje, Vijeće također utvrdilo da je HAMAG u članku 3. stavku 3. točki 3. Prijedloga Pravilnika, koji je opisan u točki 3.4. obrazloženja ovog rješenja, od dodjele državne potpore u obliku jamstva isključio poduzetnike u teškoćama, na način kako to propisuje članak 1. točka 7. Opće uredbe o skupnim izuzećima, stoga je odlučeno kao u točki 111. izreke ovog rješenja.

Također, budući da je HAMAG u članku 24. stavku 4. i 5. Prijedloga Pravilnika, koji je opisan u točki 3.7. obrazloženja ovog rješenja, predvidio da će se prilikom dodjele poduzetniku jamstva koje sadrži potporu, u obzir uzeti sve državne potpore koje je pojedini poduzetnik po istom projektu za iste prihvatljive opravdane troškove dobio od ostalih davatelja državne potpore, neovisno o njihovoj razini, uključujući i potpore male vrijednosti, te će se na taj način izbjeći da pojedini poduzetnik, prilikom odobrenja jamstva koje sadrži državni potporu po istom projektu za iste prihvatljive opravdane troškove, dobije iznos državne potpore veći od iznosa propisanog ZDP-om, Uredbom i odlukama Vlade Republike Hrvatske donesenim temeljem Uredbe, odlučeno je kao u točki IV. izreke ovog rješenja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, te je odlučeno kao u točki V. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-57/01

Urbroj: 580-03-11-17-03

Zagreb, 2. lipnja 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 69/2011-1505